R 18. juunil kell 12.30, L 19. juunil kell 11.05Maarja Kangro - "Ahvid ja solidaarsus"  Maarja Kangro sulest on ilmunud kümnest novellist koosnev kogumik "Ahvid ja solidaarsus". Varem luuletaja ja tõlkijana tuntud Kangro demonstreerib end selles suurepärase prosaistina, kelle puhul pole kindlasti tegu mitte novelle kirjutava poeediga, vaid autoriga, kes oskab suurepäraselt luua oma varasemast loomingust sõltumatut ja huvitavat  kirjandust. Novellide teemad laiuvad kunsti ja elu vahekorra üle arutamisest raseduse ja emaduse probleemideni.    R 11. juuni kl 12.30, L 12. juuni kl 11.05  Indrek Koff - "Eestluse elujõust" Indrek Koff on eelkõige tuntud tõlkijana (ta on nt. skandaalse Michel Houellebecqi "Elementaarosakeste" eestindaja), kätt on ta proovinud ka lastekirjandusega. Nüüd on tema sulest ilmunud teos nimega "Eestluse elujõust", mis autori enda žanrimääratluse järgi on "hüsteeriline  traktaat".  Tegu ei ole siiski mitte klassikalise traktaadiga, vaid tänavalt korjatud - või nagu tänavalt korjatud - igapäevaste lausetega, mida me kõik pidevalt kuuleme ja mida me kõik ka pidevalt ise lausume.  Äratundmine on teinekord piinlik, teinekord aga südantsoojendav. Sellised me oleme. Tahame me seda või mitte.  Indrek Koff pole leidnud mitte ainult eestluse elujõu, vaid lausa selle kvintessentsi.